આ બાબતે ફરિયાદ કરનાર સ્થાનિક રહેવાસી દિલીપ છાટબારે મિડ-ડે LOCALને જણાવ્યું હતું કે ‘કેટલાય સમયથી અહીં ટ્રાફિકની સમસ્યા સર્જાતી હતી જેમાં રસ્તા પર આડેધડ પાર્ક થતી રિક્ષાઓનો મહત્વનો ફાળો હતો. રિક્ષાચાલકોની રોજ વધતી જતી મનમાનીથી સ્થાનિક રહેવાસીઓ ત્રસ્ત થઈ ગયા હતા આથી લોકોએ સાથે મળીને ફરિયાદ કરી હતી અને એના ઉકેલ સ્વરૂપે પ્રશાસને મંગળવારે સાંજે ૭.૩૦ વાગ્યાની આસપાસ તેમની સાથે મીટિંગ કરી હતી અને બુધવારે રોડ પર બે ટ્રાફિક-પોલીસ પોતાની ફરજ બજાવતા જોવા મળ્યા હતા. શૅર-અ-રિક્ષાવાળા નિયમનો ભંગ કરીને એક રિક્ષામાં પાંચ જણને બેસાડતા હતા એ દરેકને દંડ ફટકારવામાં આવ્યો હતો. હવે ટ્રાફિકની સમસ્યા સહન કરવી નહીં પડે તથા રિક્ષાચાલકોની દાદાગીરી પર પણ લગામ લગાવાશે જેથી કોઈ પૅસેન્જરને પરેશાની સહન કરવી નહીં પડે એવું આશ્વાસન પ્રશાસન દ્વારા રહેવાસીઓને આપવામાં આવ્યું હતું.’